Baudissin

Baudissin eller Bauditz er en uradelig slægt, der stammer fra Oberlausitz i Sachsen, hvor den forekommer i begyndelsen af 1200-tallet, og som har navn efter byen Bautzen (Budissin). Den nævnes første gang 1455 Nickel von Baudissin til Solschwitz.

Skønt slægtens hovedlinje allerede i 1600-tallet kom til Holsten og Danmark, med Wolf Heinrich von Baudissin og forblev i landet over 200 år, blev den aldrig optaget i den danske adel, til hvilken den ikke desto mindre henregnes. Den findes i Danmarks Adels Aarbog. Tre medlemmer af slægtens danske gren blev naturaliseret i 1884.

Våbenskjold 

Tre sammenstillede sølv-jæger- eller drikkehorn i blåt, på hjelmen en blå strudsfjer mellem to hvide.

Historie 
Slægten har navn efter byen Bautzen (Budissin). Navnet forekommer allerede 1224 i Oberlausitz. Slægtens ældste påviselige stamfader, Rentsch von Baudessen, boede på Solchwitz 1379, hans sønnesøn af samme navn var farfaders farfader til Heinrich von Baudiss (omkring 1575), hvis ældste søn, Christoph von Baudiss til Luppa, havde to børn, feltmarskal Wolf Heinrich von Baudissin (1579-1646) og Georg von Baudiss, den yngre, tidligt uddøde, linjes stamfader. Generalen havde elleve børn, i første ægteskab blandt andre sønnen, Gustav Adolph von Baudissin (1629-1695), i andet ægteskab blandt andre Henrich Günther von Baudissin (1636-1673) til Cronsburg, med hvis sønner slægten deler sig i linjen Bauditz, hvis stamfader er Hinrich Conrad (von) Bauditz (1661-1714), og den rigsgrevelige linje, der nedstammer fra Wulf Hinrich von Baudissin (1671-1748) til Rixdorf m.m., som 28. februar 1741 optoges i rigsgrevestanden sammen med sin søn Heinrich Christoph von Baudissin (1709-1786). Sidstnævnte havde blandt andre sønnerne, rigsgreve Heinrich Friedrich von Baudissin (1753-1818) og Carl Ludwig von Baudissin (1756-1814) til Rantzau Slot med mere, der havde børn, blandt andre sønnerne Wolf Heinrich Friedrich Karl von Baudissin (1789-1878), som oversatte Shakespeare til tysk, og Otto Friedrich Magnus von Baudissin (1792-1865).

Rigsgreve Heinrich Friedrich von Baudissin (1753-1818) var fader til rigsgreve Christian Carl von Baudissin (1790-1868), som havde 13 børn, deriblandt forfatterne Thekla Ernestine Josephine Sigismunda Elisabeth von Baudissin (1812-1885), Wolf Friedrich Ottomar von Baudissin (1812-1887), Adelbert Heinrich von Baudissin (1820-1871), maleren og officeren Ulrich Hunold Hermann von Baudissin (1816-1893) samt forfatteren Asta Sophie Charlotte von Baudissin, gift Heiberg (1817-1904).

Bauditz 
Linjen Bauditz nedstammer fra ovennævnte Hinrich Conrad (von) Bauditz (1661-1714), der havde sønnen Adolph August Bauditz (1696-1763). Hans søn var generalløjtnant Friedrich Carl Bauditz (1741-1816). Denne var fader til stadsmægler Theodor August Gotth. Bauditz (1775-1824) — hvis søn var general Christian Ferdinand Bauditz (1815-1909) — og til Ferdinand Christian Fürchtegott Bauditz (1778-1849) — hvis sønner var postmester i Rendsborg Frederik Christopher Høst Bauditz (1807-1854), oberst Ferdinand Carl Adolph Bauditz (1811-1866), departementschef Julius Theodor Vilhelm Bauditz (1817-1885), kaptajn Waldemar Gustav Otto Bauditz (1822-1901) — samt til generalmajor Carl Gustav Henrich Bauditz (1780-1849), der bl.a. havde sønnerne, major Peter Jacob Friederich Bauditz (1817-1864) og oberst Peter Gustav Bauditz (1815-1877), der var fader til forfatteren Sophus Gustav Bauditz (1850-1915), hvis søn var forfatteren Gustav Ludvig Bauditz (1882-1935).

Waldemar Gustav Otto Bauditz var fader til kommandør Rolf Bauditz (1860-1937) og amtsforvalter Knud Valdemarssøn Bauditz (1866-1939).

Generalløjtnant Christian Bauditz (1815-1909), departementschef Julius Bauditz (1817-1885) og forfatter Sophus Bauditz (1850-1915) fik 12. august 1884 naturalisationspatent som dansk adel.

Medlemmer

Bauditz 
 Carl Bauditz (1741-1816) – dansk officer (Friedrich Carl Bauditz)
 Christian Bauditz (1815-1909) – dansk officer (Christian Ferdinand Bauditz)
 Ferdinand Bauditz (1778-1849) (1778-1849) – dansk officer (Ferdinand Christian Fürchtegott Bauditz)
 Ferdinand Bauditz (1811-1866) (1811-1866) – dansk officer (Ferdinand Carl Adolph Bauditz)
 Ferdinand Bauditz (redaktør) (1846-1912) – dansk redaktør (Ferdinand Frederik Christian Bauditz)
 Gustav Bauditz (officer) (1780-1849) – dansk officer (Carl Gustav Henrik Bauditz)
 Gustav Bauditz (forfatter) (1882-1935) – dansk redaktør og forfatter (Gustav Ludvig Bauditz)
 Gustav Adolph Bauditz (1629-1695) – tysk officer
 Hinrich Conrad (von) Bauditz (1661-1714) – tysk maler, stamfader til Bauditz-linjen
 Julius Bauditz (1817-1885) – dansk departementschef (Julius Theodor Vilhelm Bauditz)
 Knud Bauditz (1866-1939) – dansk amtsforvalter (Knud Valdemarssøn Bauditz)
 Peter Bauditz (1817-1864) – dansk officer og billedhugger (Peter Jacob Friederich Bauditz)
 Peter Gustav Bauditz (1815-1877) – dansk officer
 Rolf Bauditz (1860-1937) – dansk søofficer
 Waldemar Gustav Otto Bauditz (1822-1901) – dansk officer og politiker
 Sophus Bauditz (1850-1915) – dansk forfatter (Sophus Gustav Bauditz)

Baudissin 
 Wolf Heinrich von Baudissin (feltmarskal) (1579-1646), feltmarskal i Trediveårskrigen
 Friedrich Carl von Baudissin (1741-1816), officer
 Heinrich Friedrich von Baudissin (1753-1818), greve, dansk gesandt i Berlin
 Caroline Adelheid Cornelia von Baudissin, grevinde, født komtesse von Schimmelmann (1759-1826), forfatterinde og datter af Heinrich Carl von Schimmelmann
 Henriette Caroline Elisabeth von Baudissin (1777-1864)
 Carl Ludwig von Baudissin (1756-1814), officer og diplomat
 Wolf Heinrich von Baudissin (forfatter) (1789-1878), greve og forfatter, tysk diplomat i dansk tjeneste (Wolf Heinrich Friedrich Carl), gift med Sophie von Baudissin
 Otto Friedrich Magnus von Baudissin (1792-1865), greve, officer på slesvig-holstensk side i Treårskrigen
 Christian Carl von Baudissin (1790-1868), greve
 Thekla von Baudissin (1812-1885), forfatterinde (Thekla Ernestine Josephine Sigismunda Elisabeth von Baudissin)
 Wolf von Baudissin (forfatter) (1812-1887), forfatter (Wolf Friedrich Ottomar von Baudissin)
 Ulrich von Baudissin (1816-1893), greve, officer på dansk side i Treårskrigen (Ulrich Hunold Hermann von Baudissin)
 Asta von Baudissin, gift Heiberg (1817-1904), forfatterinde (Asta Sophie Charlotte von Baudissin)
 Adelbert Heinrich von Baudissin (1820-1871), greve, forfatter, journalist og forlægger, deltog på slesvig-holstensk side i Treårskrigen
 Sophie von Baudissin, født Kaskel (1817-1894), forfatterinde
 Wolf Wilhelm Friedrich von Baudissin (1847-1927), greve, teolog og forfatter
 Friedrich von Baudissin (1858-1921), greve, admiral, chef for Admiralstaben i Kaiserliche Marine
 Wolf Ernst Hugo Emil von Baudissin (1867-1926), officer og forfatter under pseudonym Freiherr von Schlicht
 Annie von Baudissin (1868-1915), forfatterinde
 Eva von Baudissin (1869-1943), forfatterinde
 Klaus Baudissin, greve, også "von B." (1891-1961) nationalsocialist, SS-officer, en af mændene bag udstillingen "Entartete Kunst", direktør for Museum Folkwang i Essen
 Wolf von Baudissin (officer) (1907-1993), greve, general og fredsforsker
 Georg Traugott Emil Nicolaus Friedrich von Baudissin (1910-1992), greve, tysk diplomat
 Theodor von Baudissin (1874-1950), greve, tysk jurist, regeringspræsident for Vestpreussen

Slægtens steder 
 Knoop
 Lammershagen
 Neu Nordsee
 Pronstorf
 Schloss Rantzau
 Rixdorf
 Sophienhof
 Tram
 Tresdorf
 Uhlenhorst

Kilder 
 Albert Fabritius, "Baudissin", i: Povl Engelstoft & Svend Dahl (red.), Dansk Biografisk Leksikon, København: J.H. Schultz Forlag 1932-44.

 
Adelsslægter fra Slesvig og Holsten
Adelsslægter fra Sachsen
Adelsslægter fra Danmark